ከሙስሊሞቹ መሠረታዊ ሦስት ጥያቄዎች መካከል አንዱ የሆነው የአዲሱ የመጅሊስ ምክር ቤት ምርጫ መስከረም 27 ቀን 2005 ዓ.ም. የተካሄደ ሲሆን፣ መጅሊሱ በምርጫው ከሰባት ሚሊዮን በላይ ሙስሊሞች በመሳተፋቸው ምርጫው የተሳካ መሆኑን ቢጠቁምም፣ በምርጫው ዕጩ ሊሆኑ ይችሉ የነበሩ ምሁራን በመንግሥት በመታሰራቸው የተነሳ የመራጩ ቁጥር በጥቂት ሺዎች ብቻ እንደነበር የገለጹ ተቃዋሚዎች ዓመቱን ሙሉ የአደባባይ ተቃውሞ ሲያቀርቡ ከርመዋል፡፡ በጥቅምት ወር በደቡብ ወሎ ገርባ በተከሰተ ግጭት የሦስት ሰዎች ሕይወት ጠፍቷል፡፡ ጥቅምት 15 ቀን 2005 ዓ.ም. በፌዴራል ከፍተኛ ፍርድ ቤት ልደታ ምድብ አራተኛ ወንጀል ችሎት የቀረበው ክስ ተጠርጣሪዎቹ ‹‹መፍትሔ አፈላላጊ ኮሚቴ›› በሚል ተደራጅተው የሽብር ዓላማን የሚያስፈጽም ኮሚቴ በማቋቋም በኢትዮጵያ እስላማዊ መንግሥት ለመመሥረት መንቀሳቀሳቸውን ያትታል፡፡
